九日鄰翁招飲
作者：仇遠
朝代：宋

paragraphs: 佳節喜新霽，作意登南山。
茲山雖不高，亦足供躋攀。
平明放舟出，日暮騎馬還。
行止不自由，寸步千里艱。
北鄰朱公子，言笑破旅顔。
相與一樽空，徒得半日閒。
人生各憔悴，仕路復間關。
六十始平頭，甲子須循環。
粲粲黄金花，才見秋一斑。
忍以髪膚脆，犯此風霜頑。
何如歸去來，期我巖壑間。